पाएं अपने शहर की ताज़ा ख़बरें और फ्री ई-पेपरडाउनलोड करें
सोनीपत. गोचरान भूमि खाली कराने और गोचरान भूमि विकास बोर्ड के गठन की मांग पर बैठे संत गोपालदास का स्वास्थ्य दिन-प्रतिदिन गिरता जा रहा है, लेकिन समर्थकों का हौसला लगातार बढ़ा रहे हैं। मंगलवार को मेडिकल जांच के दौरान उनका वजन 45 किलोग्राम दर्ज किया गया। संत गोपालदास के मुताबिक अनशन शुरू करने से पूर्व उनका वजन करीब 56 किलोग्राम था।
उन्होंने स्पष्ट किया कि जब तक प्रशासन उनकी मांगों को पूरा नहीं करता, तब तक आंदोलन जारी रहेगा। करनाल के बाद अब सोनीपत में अनशन का दूसरा दिन है। स्वास्थ्य विभाग की टीम ने बताया कि उनके वजन में लगातार गिरावट आ रही है। जबकि बीपी और किटोन बॉडी पॉजिटीव मिले हैं। अनशन पर बैठे रविंद्र जठेड़ी ने बताया कि प्रशासन ने दोपहर बाद संत गोपालदास को सामान्य अस्पताल में भर्ती करा दिया। उन्हें करीब चार घंटे अस्पताल में रखा गया। इस दौरान उन्होंने कुछ नहीं खाया।
बाद में फिर से अनशन स्थल पर छोड़ दिया गया। जठेड़ी में प्रशासन की इस कार्रवाई का विरोध किया है। उधर, मांगों को लेकर रविंद्र जठेड़ी 16वें दिन भी आमरण अनशन पर बैठे रहे। उन्होंने बताया कि गो रक्षा आंदोलन के सत्याग्रह को राजनैतिक, सामाजिक संगठनों का समर्थन लगातार मिल रहा है। गो रक्षा के लिए चलाए जा रहे आंदोलन को लेकर भी प्रशासन गंभीर नहीं है, लेकिन गो भक्त इसकी परवाह नहीं करते। जब तक मांग पूरी नहीं हो जाती तब तक आंदोलन जारी रहेगा। किलोहड़द के 70 वर्षीय चंपा देवी ने सत्याग्रह में भाग लिया।
उन्होंने कहा कि सत्याग्रह को लेकर सरकार गंभीर नहीं है। मांगे न मानने पर सरकार की गाय विरोधी मानसिकता लोगों के समक्ष आ चुकी है। इस अवसर पर बाबा बालक नाथ, बाबा इतवार नाथ, सुरेंद्र उल्देपुर, रामधन शर्मा, शमशेर दहिया, चांद आर्य, समुंद्र खासा, बाबा राजगिरी और रणबीर आदि उपस्थित थे।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn